b'\n_START_ARTICLE_\nDavorin Dolar\n_START_SECTION_\n\xc5\xbdivljenje in delo\n_START_PARAGRAPH_\nDolar je Diplomiral 1944 na tedanji ljubljanski Tehni\xc5\xa1ki fakulteti in prav tam 1957 tudi doktoriral. Sprva je bil asistent na kemijskem in\xc5\xa1titutu Medicinske visoke \xc5\xa1ole v Ljubljani in nekaj let raziskovalec na in\xc5\xa1titutu za jedrske znanosti v Vin\xc4\x8di pri Beogradu. Od 1952 je bil docent, 1960 izredni in od 1965 redni profesor fizikalne kemije na kemijskem oddelku ljubljanske Fakultete za naravoslovje in tehnologijo. Ob upokojitvi leta 1990 je postal zaslu\xc5\xbeni profesor ljubljanske univerze, ki mu je podelila tudi zlato plaketo. Leta 1947 se je stokovno izpoplnjeval na fizikalno-kemijskem in\xc5\xa1titutu univerze v Leningradu, 1955 na Politehni\xc5\xa1kem in\xc5\xa1titutu v Brooklyn, kot raziskovalec pa je 1967/68 sodeloval na in\xc5\xa1titutu CamilleDreyfus Laboratory of the Research Triangle v Durhamu (ZDA). V raziskovalnem delu se je posvetil raziskavam termodinamike in transportnih zna\xc4\x8dilnosti raztopin sintetskih polielektrolitov. Iz obravnave preprostega celi\xc4\x8dnega modela polielektrolita z eno vrsto protiionov je razvil zahtevnej\xc5\xa1e raziskave z me\xc5\xa1animi protiioni in ioni razli\xc4\x8dnih valenc ter z raztopinami v zmeseh topil. Sam ali v soavtorstvu je objavil ve\xc4\x8d kot 50 razprav. Od 1970 je bil dopisni in od 1977 redni \xc4\x8dlan Slovenske akademije znanosti in umetnosti ter newyor\xc5\xa1ke akademije znanosti (od 1997). Leta 1979 je prejel Kidri\xc4\x8devo nagrado za temeljne dose\xc5\xbeke na podro\xc4\x8dju termodinamike in transportnih lastnosti polielektrolitov in 2004 Zoisovo nagrado za \xc5\xbeivljenjsko delo. V mladosti je spadal med pomembnej\xc5\xa1e slovenske alpiniste. 1985-89 je bil predsednik Prirodoslovnega dru\xc5\xa1tva Slovenije.'